
Piast Mieszko nyitrai, majd veszprémi püspök pályafutása

Piast Mieszko a király rokonaként került püspöki székbe, ami I. Károly előtt nem volt jellemző a középkori Magyarországra, az ő uralkodása alatt viszont háromszor is megtörtént. Szeretném megválaszolni azt a kérdést, hogy Mieszko miként lett a johannita rend magyarországi perjele, valamint mikor és hogyan vált nyitrai püspökké? De az sem elhanyagolható, hogy mikor került át Veszprémbe? Illetőleg hogyan gazdálkodott a püspöki birtokokkal nyitrai, majd veszprémi méltóságában? Mi történt vele 1344-ben? Egyáltalán mikor halt meg?

A perjelséget bitorlóként bírta. Nyitrára kerülését az 1328. márc. 9-e és máj. 1-je közti időszakra helyeztem. Bizonyítottam, hogy bár felmentését a nyitrai szolgálata alól már 1334. máj. 19-e előtt kérte a veszprémi káptalan, tényleges hivatalba lépése 1334 utolsó, vagy 1335 első hónapjaira tehető. Fényt derítettem magánbirtokainak elhelyezkedésére, melyekről azt állapítottam meg, földrajzilag a püspökség birtokai közé keverednek. Végezetül alátámasztottam, hogy 1344 júniusában halhatott meg.



